તેમની આ સિદ્ધિઓ બદલ ભારત સરકારે ૨૦૧૨માં દીપાને અર્જુન અવૉર્ડ આપીને સન્માનિત કર્યા હતાં. જિંદગીના અખાડામાં આવું કૌવત બતાવવા બદલ હરિયાણાએ તેમનું એક ગદા આપીને કર્મભૂમિ અવૉર્ડથી સન્માન કરેલું. એ ગદા તેમની સૌથી પ્રિય ટ્રોફી છે. આ વખતની પૅરાલિમ્પિક્સમાં સિલ્વર મેડલ જીતવા બદલ હરિયાણા સરકારે તાબડતોબ તેમને ૪ કરોડ રૂપિયાનું ઇનામ જાહેર કરી દીધું છે, જ્યારે મિનિસ્ટ્રી ઑફ યુથ અર્ફેસ ઍન્ડ સ્પોર્ટ્સ તરફથી પણ તેમને પચાસ લાખ રૂપિયાનું ઇનામ જાહેર થયું છે. અત્યારે દીપા વ્હીલિંગ ડ્રીમ્સ નામની ફિઝિકલી ચૅલેન્જ્ડ ખેલાડીઓ માટેની સંસ્થા પણ ચલાવે છે અને ઍબિલિટી બિયૉન્ડ ડિસેબિલિટી નામના ધ્યેય સાથે જોશ ચડી જાય એવાં પ્રેરક ભાષણો પણ કરવા જાય છે તથા વર્કશૉપ્સનું આયોજન પણ કરે છે. યુવાનોના ચહીતા રિયલિટી શો MTV રોડીઝમાં પણ શિરકત કરી ચૂકેલાં દીપા મલિક રિયલ-લાઇફ રોડી છે એ વાતમાં કોઈ બેમત નથી.